31987D0309
L 155/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 2 юни 1987 година
относно одобряване на неизличимото отпечатване на предписана информация върху опаковки със семена от определени фуражни култури
(87/309/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 66/401/ЕИО на Съвета от 14 юни 1966 г. относно търговията със семена от фуражни култури (1), последно изменена с Директива 87/120/ЕИО на Комисията (2), и по-специално последното изречение на член 10, параграф 1, буква а) от нея,
като има предвид, че семена от фуражни култури обикновено не могат да бъдат пускани на пазара, освен ако техните опаковки са означени със специални означения съгласно разпоредбите на Директива 66/401/ЕИО;
като има предвид, че по отношение на семената от зърнени култури Решение 80/755/ЕИО на Комисията (3) одобри неизличимото отпечатване на предписаната информация върху самия пакет на основата на установена форма за етикета, при определени условия, осигуряващи отговорността на сертифициращия орган;
като има предвид, че се доказа, че тази система е полезна;
като има предвид, че сега е желателно да се издават подобни сертификати, при същите условия, по отношение на граховите и бобовите растения;
като има предвид, че мерките, предвидени в това решение, са в съгласие с мнението на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
1. На държавите-членки се разрешава при условията, посочени в параграф 2, да осигурят отпечатването под официален надзор на предписаната информация върху опаковки със семена на грахови и бобови растения от категориите „базови семена“ и „сертифицирани семена“.
2. По отношение на разрешението от параграф 1 се прилагат следните условия:
а)
предписаната информация се отпечатва или щамповат като етикет върху опаковките по неизличим начин;
б)
оформлението и цветът на отпечатаното или щампованото са в съответствие с модела на етикетите, използвани в съответната държава-членка;
в)
предписаната информация, най-малко тази, изисквана по приложение IV, част А, буква а), точки 3, 3а и 6 към Директива 66/401/ЕИО, се отпечатва като етикет, след като са взети проби, съобразно с член 7, параграф 2 от директивата, като отпечатването се извършва официално или под официален контрол;
г)
в допълнение към предписаната информация всяка опаковка има официално даден индивидуален пореден номер, отпечатан или щампован неизлечимо върху нея от предприятието, обозначаващо опаковките; това предприятие информира сертифициращия орган относно количеството произведени опаковки, включително и за техните поредни номера;
д)
сертифициращият орган води отчетност за количествата семена, маркирани по този начи, включително номера и съдържанието на опаковките от всяка партида, както и поредните номера, посочени в буква г);
е)
отчетността на производителите е предмет на контрол от сертифициращия орган.
Член 2
Държавите-членки съобщават на Комисията условията, при които те използват разрешението, предвидено в член 1. Комисията информира за това другите държави-членки.
Член 3
Адресати на настоящото решение са държавите-членки.
Съставено в Брюксел на 2 юни 1987 година.